Wiskunde-winterskool vir matrieks aangebiedDie wiskunde-winterskool word by studiesentrums landswyd aangebied. Foto: Verskaf Solidariteit Helpende Hand bied vanjaar vir die derde keer hul gewilde wiskunde-winterskool vir matriekleerlinge aan. Die winterskool word elke jaar deur ŉ ervare wiskunde-onderwyser deur middel van Akademia se elektroniese platforms aangebied. Matrieks landswyd het dus toegang tot die winterskool en kan dit by enige van die studiesentrums in Centurion, Pretoria-Moot, Krugersdorp, Bloemfontein, Somerset-Wes en die Paarl bywoon. Valentyn van der Merwe, wiskunde-onderwysspesialis by Helpende Hand, het gesê Rika Grobler sal vanjaar se winterskool aanbied. “Sy is baie ervare en was al die eksaminator en moderator vir graad 12 se vraestel 2,” het Van der Merwe gesê. “Die winterskool bied ŉ goeie geleentheid vir leerlinge om seker te wees dat hulle deeglike hersiening doen voor hul rekordeksamen en eindeksamen. Goeie prestasie in wiskunde ontsluit die deure na verdere studies en verbeter leerlinge se kanse om eendag ŉ goeie werk te hê.” Matrieks wat ná skool verder wil studeer, kry met die winterskool ook die geleentheid om te ervaar hoe Akademia se onderrigmodel werk, wat elf studiesentrums landswyd elektronies met mekaar verbind. Voornemende studente kan nou by Akademia aansoek doen. Koste vir die winterskool beloop R150 per dag en leerders moet per dag bespreek. Die R150 sluit ŉ kospakkie in. Hierdie klasse word gratis vir alle Helpende Hand-ondersteuners se kinders aangebied. Klik hier om vir die Wiskunde-winterskool te bespreek.